Galerii
Tutvustus
Teadlaste Öö festivali Eesti Rahva Muuseumi programmis etendub "Prohvet" selle sügise ainsa Tartu etendusena! Kahlil Gibrani samanimelisest raamatust innustust saanud hoogsa ja leidliku lavalooga lavastus on sündinud koostöös trupiga ning on kohati absurdne, kohati poeetiline ja kindlalt kõiki puudutav. Näpuga ei näidata, vaid ollakse eeskujuks. Saab naerda ja ka mõelda.
Autor ja lavastaja: Kaija M Kalvet
Kunstnik: Illimar Vihmar
Valguskujundaja: Karl Marken
Koreograaf: Jaanika Tammaru
Näitlejad: Liisu Krass, Mihkel Kallaste, Kristian Põldma, Karl Edgar Tammi, Kaarel Targo
“Prohvet” on lavastus maailmalõpust. Ajalugu mäletab suurt hulka poolemeelseid inimesi, kes katastroofe ette kuulutasid; tänapäevased prohvetid erinevad neist oma teadusliku tausta poolest. Aga 15 364 teadlase poolt ennustatud maailmalõpp – või õigemini, sellise tsivilisatsiooni lõpp, nagu meie teda tunneme – paistab ikkagi jäävat ainult uskumise valdkonda. Miks?
On väga raske leppida millegi kadumisega – puudutagu see siis üksikinimest või tervet ühiskonda. On väga raske uskuda, et teistsugune maailm on võimalik. On väga raske kujutleda seitset miljardit inimest mõistlikult tarbimas meie ainsa planeedi ressursse. On väga raske uskuda, et üks inimene üldse midagi suudab. On väga raske elada süsteemist väljaspool. Või ei ole?
Aga kui tsivilisatsiooni huku poole marssimist ei saagi enam ümber pöörata, siis mis on see, mis peaks alles jääma? Mis on inimeses kõige väärtuslikum? Kahlil Gibrani samanimelise raamatu järgi nimetatud “Prohvet” seisab idealismi ja siiruse eest, pakkudes äratundmist ning kurbnaljakat peegeldust progressiusku ühiskonnale.
Lavastuse valmimist toetasid Eesti Kultuurkapital, Tartu Kultuurkapital ja Tartu Linn.
Loe lähemalt: http://www.teatermustkast.ee/lavastused/prohvet